Meesterbrein agter Lotter-moorde “verhuis”Mathew Naidoo Mathew Naidoo, die man wat die meesterbrein agter die moord op sy eks-meisie se ouers was, is na ŉ hoësekuriteit-gevangenis verskuif. Gevangenisbeamptes sê hy is van Westville-gevangenis naby Durban na Kokstad se Ebongweni Korrektiewe sentrum geskuif vir die rehabilitasieprogramme wat daar aangebied word, het die Daily News-dagblad Donderdag berig. Dié gevangenis is die tuiste van die land se mees gewelddadige gevangenes. Nicolette en Hardus Lotter het in 2008 hul ouers op Naidoo se opdrag vermoor. Tydens die veelbesproke verhoor het Naidoo beweer hy is die “Derde seun van God”. Naidoo het ontken dat hy aan die moord deelgeneem het terwyl die Lotter-kinders beweer het dat hulle gedwing was om die moorde uit te voer. Luidens die dagblad word die Lotter-kinders nie uit Westville-gevangenis geskuif nie. Volgens beamptes word Naidoo glo geskuif, aangesien hy na bewering met die media gepraat het. Dié bewering word egter ten sterkste ontken deur gevangenisowerhede. Naidoo dien twee lewenslange vonnisse uit. Nicolette is tot 12 jaar tronkstraf gevonnis en haar broer Hardus, 10 jaar.